To døde etter balkong-kollaps i London
Den ene mannen døde på vei til sykehuset, mens den andre mannen døde på stedet, melder BBC. Ifølge Scotland Yard på stedet er de to som mistet livet vedlikeholdsarbeidere. I tillegg til de to som døde, ble ytterligere seks mennesker skadet. Skadene skal være små, og de ble behandlet på stedet, ifølge det lokale politiet.Ifølge anonyme vitner på stedet som BBC har snakket med forsøkte vedlikeholdsarbeidere å heise en sofa opp på verandaen. Sofaen viste seg å være for tung, gjerdet ga etter og falt ned på arbeiderne som stod under. Ifølge politiet er det fremdeles uklart om mennene falt ned fra verandaen eller om verandagjerdet falt ned på dem. En arbeider som jobbet på gården ved siden av, som også ønsker å forbli anonym, fortalte avisen The Telegraph at han kjenner de som døde. - Vi hørte et stort smell. Vi har jobbet her hele uken, og vi kjente de som har blitt skadet og mistet livet. Vi er alle i sjokk. Dette er et pent område, og jeg har aldri sett noe liknende før. Ulykkesstedet har nå blitt avstengt, og politiet har begynt sin etterforskning.En nabo som har vært vitne til hele hendelsesforløpet beskriver hendelsen som utrolig trist, og at balkongene er en sikkerhetsbekymring i hverdagen. - Disse balkongene har vært her i hundrevis av år, og vi vet ikke hvor mye vekt de tåler. Det er virkelig grunn til bekymring når det kommer til sikkerheten. Det som har skjedd er ufattelig trist, sier naboen. En kvinne som jobber som hushjelp i nabogården beskriver situasjonen som veldig kaotisk. - Det var ambulanser og brannbiler overalt. Det var en grusom scene, og jeg klarte ikke å se på alt som skjedde etter ulykken. Det har ikke lykkes britiske medier å få kontakt med huseieren i løpet av fredagen.
Fredag kollapset en veranda i Vest-London. To mennesker mistet livet, etter at de angivelig fikk verandagjerdet over seg.